KIRJALLINEN KYSYMYS E-2101/01

esittäjä(t): Erik Meijer (GUE/NGL) komissiolle

(13. heinäkuuta 2001)

Aihe: Papukaijoilla ja muilla eksoottisilla linnuilla käytävä kauppa ja CITES-luetteloon kuuluvien lajien maahantuonnin kieltäminen

1. Onko komissio tietoinen New Scientist -julkaisussa 9. kesäkuuta 2001 olleesta raportista, joka alkaa toteamuksella, että lemmikkieläimillä käytävä kauppa ajaa papukaijat sukupuuttoon?

2. Onko komissio tietoinen siitä, että raportissa syytettään muun muassa Euroopan yhteisöä ja sen jäsenvaltioita siitä, että ne eivät ole panneet täytäntöön lakeja, joilla voitaisiin lopettaa luonnosta laittomasti hankittujen eksoottisten lintujen ja varsinkin papukaijojen maahantuonti?

3. Pitääkö komissio huolestuttavina biologien saamia tutkimustuloksia, joiden mukaan salametsästäjät tuhoavat 30 prosenttia Amerikan papukaijojen pesistä ja 70 prosenttia neljän sukupuuttoon kuolemassa olevan papukaijalajin pesistä?

4. Pitääkö komissio huolestuttavina erään tutkimuksen tuloksia, joita käsiteltiin samassa artikkelissa ja jotka osoittivat, että eksoottisilla linnuilla käytävä laiton kauppa kukoistaa pääasiassa laajan laillisen kaupan ansiosta, koska se tarjoaa laittomalle kaupalle eräänlaisen suojamuurin?

5. Katsooko komissio, että Euroopan unionin ja sen jäsenvaltioiden pitäisi noudattaa Yhdysvalloissa vuonna 1992 luonnonvaraisten lintujen suojelusta annetun lain esimerkkiä ja kieltää kokonaan uhanalaisten villieläin- ja kasvilajien kansainvälisestä kaupasta tehdyn yleissopimuksen luetteloon (CITES) kuuluvien lajien maahantuonti?

Margot Wallströmin komission puolesta antama vastaus

(6. syyskuuta 2001)

Komissio on tietoinen New Scientist -lehdessä 9. kesäkuuta 2001 julkaistusta artikkelista ja reagoi siihen lähettämällä 12. kesäkuuta artikkelin toimittajalle seuraavansisältöisen kirjeen:

Lukijanne saivat artikkelista Sick as a parrot [http://www.newscientist.com/dailynews/news.jsp?id=ns9999836] sen käsityksen, että Euroopan unioni (EU) ei pane täytäntöön papukaijojen kauppaa sääteleviä kansainvälisiä sopimuksia.

Tosiasiassa Euroopan unionin lainsäädäntö, jolla pannaan täytäntöön luonnonvaraisen eläimistön ja kasviston uhanalaisten lajien kansainvälistä kauppaa koskeva yleissopimus (CITES), on yksi maailman kattavimmista alan lainsäädännöistä. Näin on siitä huolimatta, että Euroopan unioni ei ole voinut liittyä CITES-sopimuksen sopimuspuoleksi, koska nykyisistä CITES-sopimuksen sopimuspuolista vain riittämätön määrä on ratifioinut sopimukseen muutoksen, joka mahdollistaisi Euroopan unionin liittymisen sen sopimuspuoleksi.

Suuri osa Latinalaisen Amerikan ja Euroopan unionin välisestä papukaijojen kaupasta käydään vientivaltioiden itsensä asettamien kiintiöiden rajoissa. Euroopan unionin jäsenvaltiot tarkistavat ennen lähetyksen lähettämistä, että jokainen lähetys on asianmukainen osa kiintiötä, ja auttavat näin takaamaan, että kiintiöitä noudatetaan. Jos kaupan ei katsota olevan hyväksyttävällä tasolla, tiettyjen lajien tuonti tietyistä valtioista voidaan keskeyttää väliaikaisesti. EU ei ole epäröinyt tarpeen tullen tehdä näin ja on toiminut yhdessä vientivaltion kanssa asioiden palauttamiseksi oikealle tolalleen.

Komissio pyrkii jatkuvasti parantamaan valvontaa ja ottaa aina kiitollisina vastaan kaikkien tahojen tekemät ehdotukset. On pahoiteltavaa, etteivät mainitun tutkimuksen tekijät ottaneet komissioon yhteyttä ennen johtopäätöstensä tekemistä.

Kaikkien CITES-sopimuksessa lueteltujen lajien tuontikiellon osalta komissio kehottaa parlamentin jäsentä tutustumaan komission hänen kirjallisiin kysymyksiinsä E-238/01, E-239/01, E-240-01(1) ja E-1786/01(2) antamiin vastauksiin, joissa selvitetään luonnonvaraisten eläinten kauppaa koskevan yhteisön lainsäädännön soveltamisalan eri näkökohtia ja sen yhteensopivuutta luonnonvaraisen kasviston ja eläimistön kestävän käytön periaatteen kanssa, jota monet viranomaiset maailmanlaajuisesti pitävät parempana ratkaisuna luonnonvaraisen kasviston ja eläimistön säilyttämiseksi.

(1) EYVL C 261 E, 18.9.2001, s. 71.

(2) EYVL C 40 E, 14.2.2002, p. 106.